**KONSULTATĪVĀS PADOMES MUITAS POLITIKAS JOMĀ**

**2024.gada 11.aprīļa sēdes protokols Nr.4.2-3/5/143**

|  |
| --- |
| **Sēdi vada:** |
| S.Āmare-Pilka | Finanšu ministrijas Netiešo nodokļu departamenta direktore  |
| **Protokolē:** |  |
| M.Vībāne | Finanšu ministrijas Netiešo nodokļu departamenta Muitas un akcīzes nodokļa nodaļas vecākā eksperte |
|  |  |
| **Piedalās:** |
|  |
| Padomes locekļi un pieaicinātie dalībnieki: |
|  |
| J.Dubrova | Valsts ieņēmumu dienesta Muitas pārvaldes Maksājumu daļas Uzskaites nodaļas vadītāja |
| I.Gulbe-Otaņķe | Valsts ieņēmumu dienesta Muitas pārvaldes direktora vietniece |
| Ē.Gutbergs | Latvijas Nacionālās kravas ekspeditoru un loģistikas asociācijas padomes loceklis |
| A. Hudobčenoks | Valsts ieņēmumu dienesta Muitas pārvaldes Muitošanas metodikas daļas Muitas procedūru nodaļas vadītājs |
| I. Ilstere | VAS Latvijas Pasts Muitas lietu vadības nodaļas vadītāja |
| N.Jumiķe | Valsts ieņēmumu dienesta Muitas pārvaldes Muitošanas metodikas daļas Muitas procedūru nodaļas vecākā muitas eksperte |
| S.Kārkliņa-Ādmine | Valsts ieņēmumu dienesta Muitas pārvaldes direktora vietniece |
| G.Kirilka  | Valsts ieņēmumu dienesta Muitas pārvaldes Muitas atļauju kontroles daļas Vispārējo galvojumu un atzīto uzņēmēju atļauju izsniegšanas nodaļas vadītāja |
| I.Knoka | Valsts ieņēmumu dienesta Muitas pārvaldes Muitošanas metodikas daļas vadītāja |
| J.Krastiņa | Finanšu ministrijas Netiešo nodokļu departamenta direktores vietniece - Muitas un akcīzes nodokļa nodaļas vadītāja |
| E.Krātiņš |  Latvijas Loģistikas asociācijas valdes loceklis |
| A.Neilande | Latvijas Darba devēju konfederācijas juriste, darba tiesību eksperte |
| A.Pociluiko | Biedrības “Autopārvadātāju asociācijas “Latvijas auto” valdes priekšsēdētājs |
| G.Pužule | Finanšu ministrijas Netiešo nodokļu departamenta Muitas un akcīzes nodokļa nodaļas vadītājas vietniece |
| M.Rubene | Valsts ieņēmumu dienesta Muitas pārvaldes Juridiskās daļas vadītāja |
| I.Tomiņa | Finanšu ministrijas Netiešo nodokļu departamenta Muitas un akcīzes nodokļa nodaļas vecākā eksperte |
| J.Tomsons | Satiksmes ministrijas Transporta loģistikas un starptautiskās sadarbības koordinācijas departamenta Transporta loģistikas nodaļas referents |
| U.Ūdris | VAS “Latvijas dzelzceļš” Principāla pakalpojumu nodrošināšanas daļas vadītājs |
| Z. Vestfāls | Biedrības “Latvijas Aviācijas Asociācija” valdes loceklis |
| K.Zariņa | Latvijas Tirdzniecības un rūpniecības kameras valdes locekle |
| R.Zukuls | Valsts ieņēmumu dienesta ģenerāldirektora vietnieks muitas jomā, Muitas pārvaldes direktors  |

**Darba kārtība:**

**1. Darba kārtības apstiprināšana.**

Darba kārtība tiek apstiprināta piedāvātajā redakcijā.

**2. Konsultatīvās padomes muitas politikas jomā nolikuma apstiprināšana.**

Apstiprināts Konsultatīvās padomes muitas politikas jomā nolikums.

**3. Informācija par šobrīd izstrādes stadijā esošiem normatīvajiem aktiem muitas jomā.**

Padomes locekļiem aktuālā informācija par šobrīd izstrādes stadijā esošiem normatīvajiem aktiem muitas jomā tika nosūtīta 11.03.2024. ar elektroniskā pasta vēstuli Nr. 4.1-13/5.2/99.

NOLĒMA: pieņemt informāciju zināšanai.

**4. Eiropas Savienības jautājumi muitas jomā.**

Padomes locekļiem informācija par aktuālajiem Eiropas Savienības (turpmāk – ES) jautājumiem muitas jomā tika nosūtīta 09.04.2024. ar elektroniskā pasta vēstuli Nr. 4.1-13/5.2/252.

NOLĒMA: pieņemt informāciju zināšanai.

**5. Plānotie grozījumi Ministru kabineta 2018. gada 13. februāra noteikumi Nr. 86 “Muitas maksājumu parāda galvojumu un avansa iemaksu administrēšanas noteikumi”.**

Valsts ieņēmumu dienesta (turpmāk – VID) Muitas pārvaldes Muitas atļauju kontroles daļas Vispārējo galvojumu un atzīto uzņēmēju atļauju izsniegšanas nodaļas vadītāja **G.Kirilka** sniedz prezentāciju par plānotajiem grozījumiem Ministru kabineta 2018. gada 13. februāra noteikumos Nr. 86 “Muitas maksājumu parāda galvojumu un avansa iemaksu administrēšanas noteikumi” (turpmāk – MK noteikumi Nr.86).

Galvenokārt, priekšlikumi saistīti ar praksē konstatēto nepilnību novēršanu, administratīvā sloga mazināšanu, kā arī ar nepieciešamību precizēt MK noteikumos Nr.86 lietotos terminus.

Plānots noteikt gadījumus, kad informācijas apmaiņai saistībā ar vispārējā galvojuma atļauju un atliktā maksājuma atļauju tiek izmantota VID elektroniskās deklarēšanas sistēma (EDS) un gadījumus, kad jāizmanto Muitas lēmumu sistēma. Tiks precizēti vispārējā galvojuma atļauju un atliktā maksājuma atļauju apturēšanas un grozījumu veikšanas nosacījumi. MK noteikumus Nr.86 plānots papildināt ar normu, ka VID pieņem lēmumu par maksājuma atlikšanas atļaujas izsniegšanu, ja izsniegta vispārējā galvojuma atļauja muitas procedūru – laišana brīvā apgrozībā un galapatēriņš – nodrošināšanai.

Būtu nepieciešams noteikt, ka vienreizējā galvojuma dokumenta aprite reģistrēšanai VID tiek organizēta izmantojot VID elektroniskās deklarēšanas sistēmu (EDS).

Plānots MK noteikumos Nr.86 iekļaut nosacījumus attiecībā uz vispārējā galvojuma identificēšanu un derīgumu, vispārējā galvojuma izmantošanu deklarēšanā, iekļaujot informāciju par galvojuma references numuru, piekļuves kodu. Vienlaikus nepieciešams nodrošināt, ka piekļuves tiesības VID elektroniskās deklarēšanas sistēmas (EDS) sadaļai “Muitas klientu darījumi” piešķir paši nodokļu maksātāji saviem darbiniekiem (instrukcija pieejama VID mājas lapā).

MK noteikumos Nr.86 plānots iekļaut nosacījumus avansa maksātāja statusa atcelšanai, kā arī precizēt terminoloģiju atbilstoši Savienības Muitas kodeksa nosacījumiem – terminu “rēķins” aizstājot ar terminu “apkopojuma periods”.

Vienlaikus, MK noteikumos Nr.86 būtu jānosaka noteikta muitas maksājumu summa (500 *euro*), kuru pārsniedzot, par parādniekam paziņoto prasību samaksāt muitas maksājumu parādu VID informē galvinieku, kā arī, ka labvēlīgu lēmumu par drošības naudas atmaksāšanu personai izdod, atmaksājot drošības naudu uz personas kredītiestādes kontu.

NOLĒMA: pieņemt informāciju zināšanai.

**6. Plānotie grozījumi Muitas likumā**

**6.1. Grozījumi saistībā ar jauniem administratīvās atbildības pantiem**

VID Muitas pārvaldes Juridiskās daļas vadītāja **M.Rubene** informē par priekšlikumu papildināt Muitas likumu ar jaunām normām saistībā ar administratīvo atbildību muitas jomā:

(1) Par muitošanai pakļauto preču, kuras uzrādītas muitas iestādē vai kuras atrodas muitas uzraudzībā, izņemšanu no muitas uzraudzības bez muitas iestādes atļaujas. Tie būs gadījumi, kad, piemēram, eksportam pieteikta prece uzrādīta muitas punktā un, kamēr tiek veikta muitas kontrole, tikmēr prece pazūd. Vai arī importa gadījumā iesniegta muitas deklarācija, prece tiek uzrādīta ostā, un pēc tam, kad uzzina, cik būs jāmaksā, prece pazūd.

(2) Par preču uzskaites pārkāpumu tieši pagaidu uzglabāšanas vietās. Attiecībā uz muitas noliktavu un brīvo zonu situācija ir noregulēta, savukārt attiecībā uz pagaidu uzglabāšanu regulējums iztrūkst.

(3) Par īpašo muitas procedūru – ievešana pārstrādei, galapatēriņu un pagaidu ievešanu plānots noteikt administratīvo atbildību par izpildes dokumenta neiesniegšanu noteiktā termiņā un par pašu procedūru termiņa neievērošanu. Praksē minētais tiek regulāri pārkāpts.

(4) Par sankcijām pakļauto preču deklarēšanu muitas procedūrai plānots paredzēt administratīvo atbildību ne tikai deklarētājam, bet arī pārstāvim tiešās pārstāvības gadījumā un arī personai, kura fiziski aizpilda deklarāciju.

(5) Vienlaikus plānots paredzēt, ka personai, kura izvairās no naudas soda izpildes, ir liegts veikt jebkādas darbības muitā. Tāpat pārvadātājam, kurš izvairās no naudas soda izpildes, ir liegts veikt muitošanai pakļautu preču pārvadājumu Latvijas Republikas teritorijā. Praksē norma attieksies uz ārvalstniekiem. Līdzīgas normas sastopamas Ceļu satiksmes likumā un Autopārvadājumu likumā.

**6.2. Muitas noliktavas, pagaidu uzglabāšanas vietas un brīvās zonas atļauju apvienošana ar atzītā saņēmēja atļauju**

VID Muitas pārvaldes direktora vietniece **S.Kārkliņa-Ādmine** sniedz prezentāciju par priekšlikumu Muitas likumā noteikt, ka (1) tādu preču saņemšanai, kas ar autotransportu tiek pārvietotas tranzīta procedūrā, ir nepieciešams atzītā saņēmēja statuss noslēgt tranzīta procedūru brīvajā zonā vai pagaidu uzglabāšanas vietā, kur paredzēta preču saņemšana un (2) tādu preču saņemšanai, kas ar autotransportu tiek pārvietotas tranzīta procedūrā, ir nepieciešams atzītā saņēmēja statuss noslēgt tranzīta procedūru muitas noliktavā, kur paredzēta preču saņemšana, ja netiek piemērota Savienības Muitas kodeksa 219. pantā atļautā pārvietošana.

Priekšlikuma mērķis ir veicināt atzītā saņēmēja statusa paplašināšanu, lai tiem komersantiem, kuri ir atļaujas muitas noliktavas vai pagaidu uzglabāšanas vietas darbībai, kā arī atļaujas licencētas komercdarbības veikšanai brīvās zonas režīmā turētāji, minētās atļaujas tiktu savienotas arī ar atzītā saņēmēja statusu.

Ja kravu, kas tiek pārvietota ar autotransportu no robežas parastajā kārtībā, nesaņem atzītais saņēmējs, tad krava jānogādā muitas iestādē, jāuzrāda konkrētā galamērķa muitas kontroles punktā un jāveic visas formalitātes. Minētais aizņem daudz ilgāku laiku īpaši šobrīd, kad muitai trūkst resursi, vienlaikus tas arī ir slogs uzņēmējiem un VID.

Savukārt, ja piemēram, muitas noliktavas atļaujas turētājs vienlaicīgi ir arī atzītā saņēmēja statusa turētājs, tad viņš šo tranzīta procedūru saņem pie sevis, kravu neuzrāda galamērķa muitas iestādē, kā arī, ja nepieciešams, muitas kontroli muita nodrošina vietā, kur atrodas krava. Līdz ar to samazinās kravas dīkstāve, tā ātrāk tiek nogādāta galamērķī. Precīzāk iespējams pārliecināties, vai šī tranzīta procedūrā esošā krava atbilst deklarācijā norādītajiem datiem. Komersanti, kas saņēmuši atzītā saņēmēja statusu, tiek uzskatīti par uzticamu muitas sadarbības partneri, jo viņi ir izpildījuši noteiktas prasības. Atzītā saņēmēja statusa turētājiem ir daudz vairāk priekšrocību iepretim tiem, kuri formē kravas parastajā kārtībā.

Atzītā komersanta statusa sanemšanas nosacījumi ir izpildāmi. Tas nebūtu šķērslis kādam nepieteikties šim statusam. Lielākā daļa no esošajiem atļaujas muitas noliktavas vai pagaidu uzglabāšanas vietas darbībai, kā arī atļaujas licencētas komercdarbības veikšanai brīvās zonas režīmā turētājiem ir spējīgi nodrošināt atzītā saņēmēja statusa saņemšanas prasību izpildi, turklāt tas neprasa saņemt papildus galvojumu vai papildus finansiālo iesaisti.

Līdz ar to, ar priekšlikumu paredzēts, ka tranzīta pārvadājumiem, kas tiek veikti ar autotransportu no robežas līdz muitas noliktavai, pagaidu uzglabāšanas vietai vai brīvajai zonai parastās tranzīta procedūras vai TIR režīmā, šādā gadījumā komersanti vienlaicīgi ar atļauju muitas noliktavas vai pagaidu uzglabāšanas vietas darbībai, kā arī atļauju licencētas komercdarbības veikšanai brīvās zonas režīmā saņem arī atzītā saņēmēja statusu. Tādejādi kravas, kas tiek vestas uz attiecīgajām vietām, komersanti paši var saņemt un noslēgt tranzīta procedūru. Nebūs problēmas arī ar preču uzskaites veikšanu, jo novietojot kravas muitas noliktavā, pagaidu uzglabāšanas vietā vai brīvajā zonā, minētās procedūras ir jāpiesaka un jāveic attiecīgas darbības, līdz ar to darbības saistībā ar atzītā saņēmēja statusu nebūs papildus slogs.

Muitā ir rindas uz deklarāciju noformēšanu un muitas kontroles veikšanu kravām, līdz ar to aicina tos komersantus, kuriem ir iespējas un atbilstoša infrastruktūra, izmantot atzītā saņēmēja statusu. Šāda prakse, ka atzītā saņēmēja statuss ir apvienots ar citām muitas atļaujām, ir Nīderlandē un arī Igaunijā, kur vienlaikus ar atļauju muitas noliktavas vai pagaidu uzglabāšanas vietas darbībai jāsaņem atzītā saņēmēja statuss.

Nosacījumi attieksies uz gadījumiem, ja krava paredzēta izkraušanai muitas noliktavā, pagaidu uzglabāšanas vietā vai brīvajā zonā Latvijā. Šādā gadījumā, piemēram noliktavas turētājs varēs pie sevis saņemt tranzīta kravas, ja komersantam būs arī atzītā saņēmēja statuss. Minētais neliegs nosūtīt tranzītu uz muitas kontroles punktu un pieteikt laišanu brīvā apgrozībā muitas punktā vai uz robežas. Nosacījumi neierobežos arī tās iespējas, kas paredzētas Savienības Muitas kodeksā, proti, pārvietot preces no robežas, piemēram, uz muitas noliktavu ar muitas noliktavas procedūru, kā arī pārvietot preces starp pagaidu uzglabāšanas vietām vienkāršotā veidā vai ar attiecīgu dokumentu.

**6.3. Prasības pārstāvības pakalpojumu sniedzējam**

VID Muitas pārvaldes Muitas atļauju kontroles daļas Vispārējo galvojumu un atzīto uzņēmēju atļauju izsniegšanas nodaļas vadītāja **G.Kirilka** sniedz prezentāciju par priekšlikumu Muitas likumā noteikt prasības pārstāvības pakalpojumu sniedzējiem. Pārstāvības pakalpojumi muitā tiek sniegti nekvalitatīvi, t.i., deklarētāja pārstāvja sagatavotās muitas deklarācijas satur kļūdas, kas rada lieku administratīvo slogu muitas iestādei (deklarāciju labošana, atzīšana par nederīgu, lēmumu sagatavošana, maksājumu administrēšana), palielina muitas deklarāciju noformēšanas laiku, kā arī rada pamatu deklarētāja administratīvai atbildībai atbilstoši Muitas likuma 29. panta trešajai daļai par nepatiesas informācijas vai dokumentu iesniegšanu muitas iestādei.

Biežāk sastopamās kļūdas ir, piemēram, nekorekti norādīts preces kombinētās nomenklatūras kods, papildprocedūras kods, rēķina valūta; piemērota neatbilstoša preces izcelsme, muitas nodokļa preferenciālā likme; nekorekti noteikta deklarētās preces muitas vērtība; nepareizi vai vispār nav pievienotas darījuma vērtībai pieskaitāmās izmaksas, piemēram, transporta, apdrošināšanas izmaksas; nav pievienoti preču rēķini un pilnvaras, vai pievienoti neatbilstoši preču rēķini un pilnvaras vai norādīts neatbilstošs preces neto vai bruto svars u.c. kļūdas.

Savienības Muitas kodeksa 18. panta 3. punkts paredz, ka dalībvalstis saskaņā ar Savienības tiesību aktiem var paredzēt nosacījumus, ar kādiem pārstāvis muitā var sniegt pakalpojumus dalībvalstī, kurā tas veic uzņēmējdarbību. Piemēram, Lietuvā, Igaunijā, Itālijā, Kiprā, Francijā, Ungārijā pastāv noteiktas prasības pārstāvjiem muitā.

Priekšlikumus ir noteikt Muitas likumā prasības pārstāvības pakalpojumu sniedzējam, proti, kritērijus personas atzīšanai par tiesīgu sniegt pārstāvības pakalpojumus, vienlaikus paredzot pārstāvības pakalpojuma sniedzēja reģistrācija VID uzturētā reģistrā.

Priekšlikuma mērķis ir kvalitatīvu pārstāvības pakalpojumu sniegšana, pieļaujot mazāk kļūdu muitas deklarācijās. Tāpat, tiktu mazināts administratīvais slogs muitas iestādei (deklarāciju labošana, atzīšana par nederīgu, lēmumu sagatavošana, maksājumu administrēšana), kā arī paātrināts muitošanas process. Vienlaikus, būtu mazāka iespēja, ka iestāsies deklarētāja administratīvā atbildība.

NOLĒMA: pieņemt informāciju zināšanai.

**7. Aktualitātes saistībā ar iniciatīvu uzlabot transportlīdzekļu atestācijas procedūras (atbilstoši TIR konvencijai) pieejamību un mazināt administratīvo slogu Latvijas Republikā reģistrētiem TIR karnetes turētājiem un iestādei**

VID Muitas pārvaldes Muitošanas metodikas daļas Muitas procedūru nodaļas vadītājs **A. Hudobčenoks** sniedz prezentāciju par iniciatīvu uzlabot transportlīdzekļu atestācijas procedūras (atbilstoši TIR konvencijai) pieejamību un mazināt administratīvo slogu Latvijas Republikā reģistrētiem TIR karnetes turētājiem un iestādei.

Informē, ka TIR atestācija Latvijā šobrīd notiek divos posmos – (1) transportlīdzekli uzrāda nacionālajai garantijas asociācijai, kas veic sākotnējo transportlīdzekļa novērtēšanu, kā arī sagatavo sertifikātu vai norāda uz neatbilstībām; (2) transportlīdzekli uzrāda muitas iestādē, kur veic transportlīdzekļa novērtēšanu, kā arī apstiprina sertifikātu.

Lai mazinātu administratīvo slogu gan klientiem, gan VID, jānodrošina, lai pakalpojums būtu atbilstošāks nozares (klientu) vajadzībām (pakalpojuma sniegšanas vieta, laiks utt.). Lai sasniegtu minēto, TIR atestācijas procedūras izpildi jādeleģē citai institūcijai vai organizācijai, kura attiecīgo uzdevumu veiks vēl efektīvāk (kontrole & serviss), savukārt VID uzraudzīs deleģētā uzdevuma izpildi.

Risinājuma ieviešanai savu darbību uzsākusi VID darba grupa, kuras mērķis ir izstrādāt atbilstošu koncepciju un sagatavot ziņojumu Ministru kabinetam, pēc tam izstrādājot nepieciešamos normatīvos aktus risinājuma ieviešanai. Aicina ieinteresētos ekspertus un nozares pārstāvjus piedalīties darba grupas darbā.

NOLĒMA: pieņemt informāciju zināšanai.

**8. Citi jautājumi.**

Citi jautājumi netika skatīti.

Sēdes vadītājs \_\_\_\_\_\_\_\_\_\_\_\_\_\_\_\_\_\_ S.Āmare-Pilka

Protokolēja \_\_\_\_\_\_\_\_\_\_\_\_\_\_\_\_\_\_\_\_ M.Vībāne